„ Við teljum þennan sannleik vera augljósan : Allir menn eru skapaðir jafnir ; þeim er gefið af skapara sínum ákveðin óvefengjanleg réttindi ; og meðal þeirra eru líf , frelsi og leit að hamingju . “ Þetta ritaði Thomas Jefferson í sjálfstæðisyfirlýsingu Bandaríkjanna og þetta er meðal þeirra hugsjóna sem bandaríska stjórnarskráin er byggð á . Hvort mönnum þar í landi hafi tekist að skapa þjóðfélag þar sem þessi réttindi eru í fullum heiðri höfð er umdeilanlegt . Hið sama má raunar segja um öll samfélög því við vitum að ekki eru allir jafn vel í stakk búnir til að leggja upp í hamingjuleitina eða lifa frjálsir . Líkamleg fötlun og sjúkdómar gera það að verkum að öðrum yfirsést að þeir eru skapaðir jafnir , að þeir eiga rétt á frelsi og hamingju á eigin forsendum . En reglulega koma fram á sjónarsviðið einstaklingar beinlínis til að kenna öðrum og sýna svart á hvítu að orð Jeffersons eru bæði sönn og sjálfsögð undirstaða réttláts samfélags . Hekla Björk Hólmarsdóttir er í þeirra hópi . Hún fæddist með Goldenhar-heilkennið , alvarlegan hjartagalla og ýmis önnur heilsutengd vandamál . Allt frá því hún kom í heiminn , örsmár fyrirburi , hefur hún þurft að berjast fyrir lífi sínu og gert það af aðdáunarverðri þrautseigju og þolgæði . Mamma hennar segir hana fyrirmynd allra í fjölskyldunni og ekki undarlegt . Beethoven skrifaði sinfóníu númer níu og fjórði kafli úr henni hefur hlotið nafnið Óðurinn til gleðinnar og Friedrich Schiller orti kvæðið sem textinn er byggður á sem jafnan er sunginn við tónlistina . Þetta er innblásin músík til þess fallin að lyfta andanum og blása mönnum gleði í brjóst . Ég hef hins vegar iðulega velt fyrir mér hvort við ættum ekki frekar að lofsama þrautseigjuna á slíkan hátt . Gleðin er sjálfsprottin tilfinning og gagntekur fólk þegar vel gengur , eitthvað gleður meðan þrautseigjan er áunnin , eitthvað sem þarf að rækta með sér og minna sig reglulega á að ástunda . Hún er einnig svo óskaplega vanmetin . Fáir átta sig á að þetta er verðmætasti eiginleiki sem hægt er að gefa nokkrum manni . Þá skiptir engu hvort þeir fæðist alheilbrigðir eða þurfi að byrja lífið veikburða . Allt of margir skilja orð Thomasar þannig að við séum öll jöfn að því leyti að allir eigi sömu möguleika en þannig er það alls ekki . Þessi mikli hugsuður var auðvitað fyllilega meðvitaður um að aðrar gjafir en líf , frelsi og rétturinn til að leita hamingjunnar eru mjög mismunandi engu að síður fannst honum nauðsynlegt að minna okkur á að við eigum öll sama tilverurétt þótt sumir þurfi stuðning til að komast að rásmarkinu . En á þeirri hugsjón var lýðræðið byggt að með því að halda saman væri hægt að jafna stöðuna og tryggja öllum þátttöku í hlaupinu . „ Allt frá því hún kom í heiminn , örsmár fyrirburi , hefur hún þurft að berjast fyrir lífi sínu og gert það af aðdáunarverðri þrautseigju og þolgæði . “